પોલીસે કલબમાં હાજર વ્યક્તિને પૂછપરછ કરતા દીપક જયંતીલાલ શાહ (રહે. દેસાઇની પોળ, સરસપુર) હોવાનું જણાવ્યું હતું. પોતે કલબના મેનેજર હોવાનું જણાવી આ કલબના માલિક ભરતભાઇ દ્વારકાપ્રસાદ પટેલ હોવાનું જણાવ્યું હતું. કલબમાં જુગાર રમવા આવતા માણસોનાં નામો રજિસ્ટરમાં લખી તેઓ પાસેથી પૈસા લઇ પૈસા મુજબ અલગ અલગ કલરના કોઇન આપવામાં આવતા હતા. અલગ અલગ ટેબલ પર જુગાર રમાડવામાં આવતો હતો. ચાર ટેબલ પર જુગારિયા જુગાર રમી રહ્યા હતા. પોલીસે અલગ અલગ પ્લાસ્ટિકના ર૮૩ કોઈન, રોકડ રૂ.ર.૯૧ લાખ, પત્તાંની કેટનાં બોક્સ, ૩૦ મોબાઇલ ફોન, છ ગાડી સહિત ૧૬ વાહન કબજે કર્યાં હતાં. કલબના માલિક ભરતભાઇ પટેલ હિસાબનાં નાણાં લઇ ગયા હોવાનું કલબના મેનેજર દીપક શાહે પોલીસને જણાવ્યું હતું. ઝડપાયેલા જુગારિયા પૈકી નિશિથ ખત્રી, મોહન રબારી, વસંત ધૂળાભાઇ પટેલ, અનિલ કૌશલ, યોગેશ શૈલી, બળવંત બારોટ, શંભુભાઇ દેસાઇ, રિતેશ પટેલ, દીપક શાહ અને રમેશ ઠાકોર પર જુગારના કેસ થઇ ચૂક્યા છે. હાલ પોલીસે તમામ સામે જુગાર ધારા મુજબ કેસ નોંધી આગળની કાર્યવાહી હાથ ધરી છે.